Un nou projecte logístic per a Catarroja modernitza el polígon industrial i generarà més de 100 llocs de treball
23 febr. 2023

L'Ajuntament de Catarroja va aprovar l'any passat una modificació del PGOU amb l'objectiu d'ampliar l'altura edificable en el polígon industrial. Aquesta modificació ja ha generat els seus fruits i des de fa setmanes es projecta en l'antic solar de Plastic Omnium una plataforma logística de 12.700 metres quadrats que donarà ocupació a més de 100 persones una vegada estiga finalitzada i que servirà com un dels motors per a modernitzar el polígon industrial. L'alcalde, Jesús Monzó, i el regidor d'Urbanisme, Martí Raga, han acompanyat als propietaris de la parcel·la per a conéixer més de prop un projecte ambiciós per al creixement econòmic del municipi.

“Aquest era l'objectiu que perseguíem amb la modificació del PGOU, un impuls econòmic per al nostre polígon industrial que ens sol·licitaven les empreses i la societat que precisa de noves formules per a continuar creixent. Una vegada acabada aquesta plataforma logística dinamitzarem el polígon, un dels més potents de la comarca, generant 100 llocs de treball directe i segur que atraient noves empreses, així com ampliacions de les actuals que no podien fer-ho fins ara”, explica Jesús Monzó, alcalde de Catarroja.

La plataforma logística se situarà en una de les entrades de Catarroja, amb eixida a la Pista de Silla en una parcel·la de 20.300 metres quadrats amb 12.700 edificats. El projecte està pensat per a clients de distribució del comerç electrònic i per a l'última milla per la seua proximitat a la ciutat de València i al Port. L'edificació es genera sota un sistema constructiu d'última generació, que permet reduir el consum energètic i millorar l'eficiència de l'edifici. A més d'un major confort per a qui utilitza l'edifici i el seu entorn. Tot això permet aconseguir la certificació de construcció sostenible BREEAM, que implica tota una sèrie de beneficis a nivell ambiental.

“El nostre Projecte Logístic és únic en la zona a nivell constructiu i mediambiental així com el seu emplaçament que té una localització immillorable al port, València i accés a les grans vies terrestres”, comenta Santiago Royo, conseller d’INVEXT Corporation empresa que està desenvolupant el projecte. Per part seua, Víctor Jiménez, director de Logística d’Olivares Consultores, immobiliària part també del projecte assegura que “es tracta d'un projecte concebut en 2018 amb la compra del sòl, que després d'anys de treball i molt esforç emprat, estem molt orgullosos de veure-ho fer-se realitat. Entre compra de sòl i construcció s'invertiran més de 10 milions d'euros. El nostre objectiu és continuar creixent a Catarroja”.